16 Fa lorato lwa rona mo go Jehofa le mo bakaulengweng ba rona ba Bakeresete lo ntse lo oketsega, re ka kgona go etsa Jehofa ka tsela e re lebang ba bangwe ka yone. Re ka fenya letlhoo lepe le re ka tswang re kile ra bo re na le lone mo bathong ba ditšhaba dingwe, ba merafe mengwe kgotsa ba ditso dingwe. Ka sekai a re sekaseke kgang ya ga Albert, yo o neng a le mo Bosoleng jwa Boritane ka nako ya Ntwa ya Lefatshe II mme a thopiwa ke Bajapane fa ba ne ba fenya Singapore ka 1942. Moragonyana o ne a bereka dingwaga di ka nna tharo gaufi le se se neng sa itsiwe e le borogo jo bo fa godimo ga noka ya Kwai, mo “seporong sa loso.” Fa a ne a gololwa morago ga ntwa, o ne a le bokete kwa dikilogerama di le 32, a robegile lotlhaa le nko, mme a na le bolwetse jwa letshololo, dipodi le malaria. Diketekete tsa ba ba neng ba golegilwe mmogo le ene ba ne ba le mo maemong a a maswe le go feta; bontsi jwa bone ba ne ba swa. Ka ntlha ya bosula jo Albert a neng a bo bone le jo bo neng bo mo diragaletse, o ne a boela gae ka 1945 e le motho yo o galefileng, a sa batle Modimo kgotsa bodumedi.